xunta pola defensa de la llingua
#000000
LanguageTool, correutor gramatical pal asturianu.
#000001
Una de les xeres más abegoses qu’esisten ye escribir correutamente; inda más nes llingües minoritaries, pa les que l’alfabetización ente la población ye básica (siendo optimistes). Nos programes privativos esisten cuantayá ferramientes que permiten correxir los testos pa les llingües con más falantes, con toles llimitaciones que tien cualquier correutor automáticu. Pero les llingües minoritaries nun tienen interés económicu pa les grandes empreses desendolcadores y, darréu, queden albentestate nesta cuestión.
#000002
Una vez más, esi nun ye’l casu del software llibre, qu’ufre la posibilidá de que los propios falantes aprovechemos les ferramientes esistentes pa crear esti tipu d’ayudes. Vamos presentavos una d’elles, que yá lleva un tiempu disponible.
#000003
LanguageTool ye un programa en Java que s’ufre dende la so web, y que val pa comprobar si un testu cumple ciertes regles gramaticales pre-definíes. Tamién tien sofitu pa comprobaciones ortográfiques.
#000004
Pa probalu val con apegar un testu determináu nel cuadru de testu de la so web y calcar nel botón «Check Text». El programa tendría de detectar la llingua de mou automáticu; si nun ye asina, habría que seleicionala nel botón izquierdu. Los posibles fallos apaecerán marcaos y, faciendo clic nellos, ufrirán una suxerencia de correición.
#000005
Naturalmente, correxir un testu llargu al traviés de la web pue ser cansao enforma. Nun hai problema, hai maneres de facelo de mou más automatizáu.
#000006
Estes aplicaciones pa ofimática permiten correxir un testu de la que s’escribe usando LanguageTool. Pa facelo hai qu’instalar la estensión que ta na propia web de LanguageTool, descargando’l ficheru al nuesu ordenador. Darréu, abrimos el ficheru recién descargáu con unu de los programes (por exemplu, Writer), lo que llanzará l’Alministrador d’estensiones que permite instalar LanguageTool.
#000007
El funcionamientu ye paecíu al de la web, al facer clic col botón drechu nes pallabres sorrayaes n’azul apaez la regla y les suxerencies de correición. El menú de control apaecerá baxo Ferramientes->LanguageTool
#000008
Esti navegador tamién tien el complementu pa LanguageTool, inda más fácil d’instalar. Val con dir a la páxina y calcar nel botón d’instalación. Apaecerá un iconu LT na barra de complementos de Firefox (abaxo, a la drecha) que permite comprobar el testu seleicionáu o’l testu onde tea’l punteru del mur. La configuración ta nel menú Ferramientes->Complementos de Firefox.
#000009
Cualquier ordenador que tenga un entornu d’execución (JRE) de Java pue tener LanguageTool en mou llocal y/o como sirvidor pa otros programes que puen comunicase con él. Pa facelo, descargamos el ficheru descomprimímoslu con una utilidá afayadiza, y na carpeta descomprimida executamos languagetool.jar pa una interfaz gráfica o languagetool-commandline.jar pa una interfaz de testu. El programa languagetool-server.jar ye’l sirvidor que pue llanzase d’una manera más cómoda dende la parte inferior del menú Comprobación de testu->Opciones... de la interfaz gráfica.
#000010
Agora nun queda más escusa que’l despiste pa nun escribir nun asturianu axeitáu. ¡Bones ediciones!
#000011
Esti artículu espublizóse'l 3 de febreru de 2014 a les 21:14 y ta guardáu en Ensin categoría.
Puedes tar al corriente de los comentarios d'esti artículu gracies al feed RSS 2.0.
Los comentarios y los trackbacks tan zarraos.
#000012
4 comentarios al rodiu de “LanguageTool, correutor gramatical pal asturianu.”
#000013
Nun ye ningún concursu pero... tien dellos fallos importantes que nun tien el correutor que fixi yo. Por exemplu, les pallabres colos prefixos p’, n’, etc, o sufixos como -y -yos nun funcionen, nin los verbos con afixos como díxi-ylo. ¿Cuál ye la base ortográfica qu’usa? Si sedría posible integrar los dos ...
#000015
Languagetool usa la base ortográfica de Hunspell. Sicasí, el desendolcu de Hunspell n’asturianu ta más adelantáu que los ficheros qu’usa Languagetool, que son d’hai más d’un añu. Nun se bien cómo hai que facelo, si l’equipu que lleva estes coses tien qu’integralo en Languagetool direutamente, o si Languagetool usa les fontes disponibles en Hunspell.
De toles maneres, gracies pol avisu. Taremos pendientes d’ello.
#000016
Aah agora véolo... sedría tan fácil como camudar los archivos .dic y .aff pa los mios. Pueo tamién entamar a marcar les pallabres según la so categoría morfosintáutica (verbu, axetivu, etcétera) ansí habilitando regles como «sustantivu siguíu por axetivu» y paecíes.
#000017
Bones, guifa. Perdona pero, nun se cómo, pasóseme ver el to comentariu.
#000018
Efeutivamente, ye como dices. Si tienes unos ficheros .aff y .dic pues camudalos ensin problemes. Sicasí, sedría meyor que te comuniques cola xente que s’encarga de los correutores ortográficos pa integrar los tos cambios nes siguientes versiones d’Aspell, Hunspell y LanguageTool y que tean disponibles pa quien use un correutor n’asturianu. Pues alcontrar a los coordinadores d’estos proyeutos equí: 
#000019